 इस नाटकै दी प्रस्तुति च में ते मेरे साथिये खासी मेह्‌नत कीती ते इसी पूरी चाल्ली डोगरी माहोल च ढाली लेआ।  संगीत, नृत्त, मूक अभिनय, बार्तालाप, सबनें तत्तें दा बड़ा सुन्दर ताल-मेल बनी गेआ।  कोई सीन-सीनरी इस्तेमाल नईं कीती गेई।  सिर्फ जोगिया रंगै दा इक पिछला परदा (Back drop) ते ओदे उप्पर चित्रत कीते दा सूरज ते ओदियां रिश्मां इ नाटकै दी सार्वजनीन प्रयोगात्मकता (Universal implication) दियां प्रतीक हियां।  बाकी सारे दा सारा रंगमंच खाली।  संस्कृत नाट्य-परम्परा दी कल्पना पर टिकी दी, ए इक सबूरी कल्पनाशील नाट्य परम्परा दी स्थिति ही।  एदे च हिस्सा लैने आलें आस्तै उसदे अनुरूप कल्पनाशील होना जिन्ना जरुरी हा उन्ना गै दिक्खने आलें आस्तै बी।  कोई सीन-सीनरी दी लोड़ नेईं पेई।  इक परिक्रमा लेई ते बस स्थान (local) बदली गेआ।  सीन-सीनरी द स्थापना, सुन्दर श्‍लोकें ते बार्तालाप द्वार होई गेआ।  पात्रें दे कल्पनाशील मूक-अभिनय राहें खाली स्टेजै पर सामधाम द्रिश्श दर्शक दे मनै दी अक्खीं सामनै साकार होई जन्दे हे. लाइट्स(lights) दी कोई जादूगिरी नेईं।  में संस्कृत दा नाट्य-शास्त्रप ढ़ेदा ऐ।  दिल्ली च संस्कृत दे किज नाटक दिक्खने दा सौभाग्य बी मिगी प्राप्त होआ हा।  फी बी मना च किछ खौदल ते डर जन हो जे जम्मू दे दर्शक, जिनेंगी सिनमे ते ज्यादातर पारस थिएटर दी परम्पर दे नाटक दिक्खने दी मुआरत ऐ उनें गी ए नमीं नाट्य परम्परा दे नाटक दिक्खने दी मुआरत ऐ उनें गी ए नमीं परम्परा रुचग बी जां नेई ?  ते दुए मेरे किछ समझदार दोस्तें दी ए तन्बीह् बी जे ए दिल्ली नई जम्मू ऐ।  इत्थें ते छड़े हल्के-फुल्के हास्य रस दे सिध‌‌‌्दे सादे ड्रामे गै चली सकदे न।  हां, इक दौं विद्वानें (जेड़े संस्कृत साहित्य दा बी खरा ज्ञान रखदे न) ए सुझा दित्ता जे बागै दे सीनै च बूटें दियां डालियां ते फुल्ल जरूर लाई लौ। 